4.3.2022
MT
Il-Ġurnal Uffiċjali tal-Unjoni Ewropea
L 69/3
Fid-dawl taċ-ċirkostanzi storiċi u b’kont meħud tal-isfidi u l-piżijiet amministrattivi sinifikanti assoċjati malintroduzzjoni ta’ pedaġġi, jenħtieġ li l-Istati Membri jibbenefikaw minn perijodu tranżizzjonali twil biżżejjed li matulu jkunu jistgħu jintroduċu jew iżommu tariffi għall-utent abbażi tal-ħin.
Wara dak il-perijodu tranżizzjonali, jenħtieġ li l-Istati Membri ma jkollhomx il-possibbiltà li japplikaw tariffi għall-utent ibbażati għalkollox fuq il-ħin għall-vetturi tqal fuq sezzjonijiet tan-network trans-Ewropew tat-trasport ewlieni tagħhom ħlief f’każijiet debitament ġustifikati.
Tali każijiet debitament ġustifikati jenħtieġ li jkunu limitati għal każijiet fejn l-applikazzjoni ta’ pedaġġ fuq vetturi tqal tkun tinvolvi spejjeż amministrattivi, ta’ investiment u operatorji sproporzjonati meta mqabbla mad-dħul jew benefiċċji mistennija ġġenerati, pereżempju minħabba t-tul limitat tas-sezzjonijiet tat-toroq ikkonċernati jew id-densità relattivament baxxa tal-popolazzjoni jew it-traffiku relattivament baxx, jew fejn l-applikazzjoni ta’ pedaġġ tkun twassal għad-devjazzjoni tat-traffiku b’impatti negattivi fuq is-sikurezza fit-toroq jew fuq is-saħħa pubblika.
Dik il-possibbiltà li l-Istati Membri, f’każijiet debitament ġustifikati, hija waħda meħtieġa għal kunsiderazzjonijiet ewlenin ta’ interess pubbliku bħall-kunsiderazzjoni tas-sitwazzjoni diffiċli u l-iżolament ta’ żoni b’densità ta’ popolazzjoni baxxa, is-sikurezza fit-toroq jew is-saħħa pubblika.
Barra minn hekk, l-applikazzjoni ta’ tariffi għall-utent abbażi tal-ħin f’dawn il-każijiet debitament ġustifikati jenħtieġ li tkun soġġetta għall-konformità mar-rekwiżiti proċedurali: obbligu li tiġi vvalutata l-ħtieġa għal tali sistema u obbligu li l-Kummissjoni tiġi nnotifikata dwar l-applikazzjoni tagħha.
Tali notifika jenħtieġ li tinkludi raġunijiet li jagħtu dettalji dwar iċ-ċirkostanzi speċifiċi relatati mas-sezzjonijiet tan-network trans-Ewropew tat-trasport ewlieni fejn jiġu applikati tariffi għall-utent abbażi tal-ħin.
(13)
L-Istati Membri li, mad-dħul fis-seħħ ta’ din id-Direttiva, japplikaw pedaġġi fuq in-network trans-Ewropew tattrasport ewlieni tagħhom jew fuq parti minnu jenħtieġ li jkunu jistgħu jistabbilixxu sistema tat-tariffi kombinata għall-vetturi tqal kollha jew għal xi tipi ta’ vetturi tqal.
Madankollu, jenħtieġ li dik l-għażla tkun miftuħa biss bħala kontinwazzjoni u bħala suppliment ta’ sistema ta’ pedaġġ fin-network trans-Ewropew tat-trasport ewlieni, fejn jinsabu l-aktar nodi u konnessjonijiet strateġikament importanti tan-network trans-Ewropew tat-trasport, jew f’parti minnu.
Dik is-sistema tkun tippermetti lill-Istati Membri jestendu u jwessgħu l-implimentazzjoni tal-prinċipji ta’ ‘lutent iħallas’ u ta’ ‘min iniġġes iħallas’ lil hinn min-network bil-pedaġġ, billi japplikaw tariffi għall-utent fuq dawk is-sezzjonijiet tan-network trans-Ewropew tat-trasport ewlieni li mhumiex koperti minn pedaġġi jew għal xi tipi ta’ vetturi tqal, bħal dawk li jaqgħu taħt tunnellaġġ speċifiku, li mhumiex soġġetti għal pedaġġi.
Is-sistema tat-tariffi kombinata għalhekk tkun qed tgħin lill-Istati Membri jagħmlu aktar progress u tiżgura trasport bit-triq aktar ekoloġiku, b’mod partikolari fejn ma jkun hemm ebda sistema tat-tariffi fis-seħħ u fejn il-pedaġġi ma jkunux għażla ekonomikament vijabbli jew soċjalment aċċettabbli.
Barra minn hekk, sabiex jiġu rrispettati bis-sħiħ il-prinċipji talmobbiltà sostenibbli, l-ammont massimu ta’ dawk it-tariffi għall-utent jenħtieġ li jvarja kemm skont il-klassi ta’ emissjonijiet Euro kif ukoll skont il-klassi ta’ emissjonijiet ta’ CO2 tal-vettura.
Abbażi ta’ dawk il-kunsiderazzjonijiet kollha, huwa inkontestabbli li l-applikazzjoni ta’ tali sistema li tikkombina approċċ ibbażat fuq il-ħin u bbażat fuq id-distanza tkun tinvolvi ħafna benefiċċji; għalhekk, jenħtieġ li l-applikazzjoni tagħha tkun possibbli wkoll wara t-tmiem tal-perijodu tranżitorju għas-sistemi bbażati għalkollox fuq il-ħin.
Sa mhux aktar tard minn ħames snin wara d-dħul fis-seħħ ta’ din id-Direttiva, jenħtieġ li l-Istati Membri, meta jimponu t-tariffi għall-użu tat-triq fuq il-vetturi tqal tal-merkanzija, jimponu pedaġġi jew tariffi għall-utent fuq il-vetturi tqal kollha tal-merkanzija.
(14)
Meta jissaħħu l-prinċipji tal-utent u ta’ min iniġġes iħallas, jenħtieġ li jitqiesu ċerti karatteristiċi tal-Istati Membri jew tas-sistemi ta’ pedaġġ u tariffi għall-utent tagħhom.
Pereżempju, fir-rigward ta’ żoni b’popolazzjoni b’densità partikularment baxxa jew network partikularment kbir ta’ toroq b’pedaġġ jew tariffi, jenħtieġ li tkun disponibbli l-possibbiltà li jiġu previsti eżenzjonijiet għal sezzjonijiet ta’ toroq.
(15)
Xi Stati Membri għandhom networks kbar b’pedaġġ li jinkludu ħafna aktar awtostradi u toroq minn dawk biss li huma parti min-network trans-Ewropew tat-trasport.
Għalhekk, l-applikazzjoni ta’ pedaġġi jew tariffi għall-utent għall-vetturi tqal tal-merkanzija kollha tirriżulta f’piżijiet ferm aktar estensivi, speċjalment għan-negozji żgħar u ta’ daqs medju tal-artiġjanat (li ħafna minnhom huma involuti f’xogħol ta’ kostruzzjoni, u li tipikament ma jipprovdux servizzi tat-trasport).
Dawk il-piżijiet min-naħa tagħhom iwasslu għal prezzijiet ogħla, pereżempju fil-qasam talkostruzzjoni.
Iż-żidiet fil-prezzijiet jistgħu jfissru li l-investimenti futuri b’mod partikolari, bħar-rinnovazzjoni enerġetika tad-djar u l-appartamenti kif ukoll il-modernizzazzjoni tat-teknoloġija tad-djar, jiġu posposti jew saħansitra kkanċellati.
Barra minn hekk, in-negozji tal-artiġjanat xi kultant jivvjaġġaw b’vetturi sabiex jipprovdu s-servizzi tagħhom u dawk il-vjaġġi ma jistgħux jitwettqu faċilment bl-użu ta’ modi oħra ta’ trasport.
Barra minn hekk, il-kumpanniji minn reġjuni rurali, li minħabba t-tnaqqis fid-densità tal-popolazzjoni u d-domanda f’dawk ir-reġjuni, huma dipendenti fuq l-abbiltà tagħhom li jipprovdu servizzi u attivitajiet ta’ kostruzzjoni f’żoni metropolitani, isibu ruħhom f’sitwazzjoni kompetittiva żvantaġġuża meta mqabbla ma’ kumpanniji li joperaw fi bliet kbar jew fil-periferija taż-żoni metropolitani.
Għalhekk, l-Istati Membri jenħtieġ li jingħataw l-opzjoni li jipprevedu ċerti eżenzjonijiet mit-tariffi, bħal dik fuq vetturi użati għall-ġarr ta’ materjali, tagħmir jew makkinarju għall-użu tas-sewwieq matul ix-xogħol tax-xufier jew użati għall-konsenja ta’ merkanzija prodotta fuq bażi artiġjanali.
(16)
Il-possibbiltà li jintużaw toroq soġġetti għal tariffi għall-użu tat-triq, bħall-awtostradi, mini jew pontijiet, minflok toroq lokali diffiċli tista’ tkun importanti għall-persuni b’diżabilità.
Sabiex il-persuni b’diżabilità jkunu jistgħu jużaw toroq soġġetti għal tariffi għall-użu tat-triq mingħajr piż amministrattiv addizzjonali, jenħtieġ li l-Istati Membri jitħallew jeżentaw il-vetturi ta’ persuni b’diżabilità mill-obbligu li jħallsu pedaġġ jew tariffa għall-utent.